**О Б Р А З Л О Ж Е Њ Е**

## I. УСТАВНИ ОСНОВ

Уставни основ за доношење овог закона садржан је у члану 92. став 1. и члану 97. тачка 15. Устава Републике Србије, којима је утврђено да Република Србија, аутономне покрајине и јединице локалне самоуправе имају буџете у којима морају бити приказани сви приходи и расходи којима се финансирају њихове надлежности и да Република Србија, између осталог, уређује и обезбеђује финансирање остваривања права и дужности Републике Србије, утврђених Уставом и законом.

Чланом 99. став 1. тачка 11. Устава Републике Србије утврђено је да Народна скупштина усваја буџет Републике Србије, на предлог Владе.

**II МАКРОЕКОНОМСКЕ ПРЕТПОСТАВКЕ БУЏЕТА РЕПУБЛИКЕ СРБИЈЕ ЗА 2018. ГОДИНУ**

### Текућа макроекономска кретања

Достигнуте динамичне стопе привредног раста и уравнотежене јавне финансије, уз успостављену силазну трајекторију јавног дуга и ниску и стабилну инфлацију, чине здраве фундаменте за даља унапређења свих макроекономских токова. У крајњој линији, оваква кретања ће за резултат имати смањење незапослености и подизање животног стандарда становништва. Економска активност током 2018. године бележи снажан раст, који је ношен интензивираном инвестиционом активношћу и повећаном личном потрошњом домаћинстава. Оваква кретања кореспондирају са значајним растом грађевинарства и услужног сектора, посматрано са производне стране БДП. Истовремено, код индустрије је регистровано стабилно повећање креиране бруто додате вредности, док је пољопривредна производња значајно већа од прошлогодишње. Развојни карактер буџета за 2018. годину, у коме је фискални простор приоритетно усмераван у правцу капиталних расхода, резултирао је убрзањем инвестиционих активности државе. Поред тога, фокусирањем реформских мера на уклањање баријера расту, подизањем ефикасности државне администрације, уз стабилне и предвидиве монетарне токове, креиран је привредни амбијент који делује афирматно на приватне инвестиције. Повећање пензија и плата у јавном сектору спроведено је уз строги принцип фискалне одрживости и дозирано je са циљем стимулативног дејства на домаћи производни и услужни сектор.

Основна оријентација креатора економских мера јесте јачање темеља успостављеног модела раста који почива на повећању инвестиција и извоза. Напори су усмерени на интензивирање реформских процеса, како би се обезбедио континуитет побољшања привредног окружења. Препозната је неопходност проналажења нових извора раста, па су иновације, истраживање и развој, обновљиви извори енергије и еко инвестиције у сталном фокусу приликом дефинисања будућих активности. Такође, у складу са својом редистрибутивном и социјалном функцијом, држава је фокусирана на смањење друштвених неједнакости, обезбеђење инклузивности привредног раста и креирање амбијента социјалне кохезије.

**Позитивна привредна кретања забележена у 2017. години, настављена су још динамичнијим темпом током 2018. године**. У прва два квартала, према подацима РЗС, остварене су реалне стопе међугодишњег раста БДП од 4,9% и 4,8%, респективно. Иако један део овог убрзања има обрачунски карактер, услед ниске базе претходне године у електро-енергетском сектору, грађевинарству и пољопривреди, треба истаћи да су све компоненте било производне било расходне структуре БДП формирале стабилно растуће путање које су у складу са средњорочним сценаријом. Позитиван допринос расту у првих шест месеци дају сви производни сектори. Последично услед најзначајнијег учешћа у структури БДП, сектор услуга је доминантан носилац раста. Рапидно повећање грађевинске активности од 25,1% мг обезбеђује раст изнад оног који је првобитном пројекцијом очекиван. Такође, пољопривредна производња бележи двоцифрено повећање од 12,9%, док индустрија креира за 4,0% више бруто додате вредности у односу на исти период прошле године. Посматрано по компонентама употребе, раст је вођен приватном потрошњом која је тангирана мерама фискалне релаксације, растом примања у приватном сектору и подржана повољним условима задуживања. Извор додатног раста у првих шест месеци обезбеђен је убрзањем инвестиција за 13,5%. Обим спољнотрговинске размене приметно је повећан. Извоз је у првој половини године порастао за 8,2%, док је бржи раст увоза за 10,9% последица интензивније набавке репроматеријала и инвестиционе опреме. У трећем кварталу настављена су позитивна кретања из прве половине године. Према флеш процени РЗС раст БДП износио је 3,7% мг. Посматрано са производне стране вођен је услужним сектором уз значајан допринос пољопривреде, док је са расходне стране раст вођен домаћом тражњом. На бази регистрованих кретања, успостављених трендова кључних варијабли и краткорочних макроекономских индикатора првобитна пројекција привредног раста за 2018. годину ревидирана је навише са 3,5% на 4,2%.

**Убрзана привредна активност, интензивиран инвестициони циклус, новоотворени и проширени производни капацитети, као и мере активне политике запошљавања и самозапошљавања резултирају побољшањима на тржишту рада која су регистрована и на основу административних извора и кроз Анкету о радној снази**. У трећем кварталу 2018. године регистровани број запослених међугодишње је повећан за 3,3% и износио је преко 2,1 милиона лица, што је 70 хиљада запослених више у односу на исти квартал претходне године. Анкета о радној снази показује међугодишње повећање броја запослених лица у првој половини 2018. године за око 26 хиљада. Стопа запослености у другом кварталу износи 48,6% и највећа је регистрована стопа запослености у периоду за који постоје упоредиви подаци (2014–2018. година). Структура запослених се мења у корист броја формално запослених, што је резултат ефикаснијег деловања инспекцијских служби на сузбијању сиве економије, а огледа се и у већој наплати доприноса од оне која је била планирана израдом буџета за 2018. годину. У првих осам месеци остварен је раст нето зарада од 6,3%, номинално, односно 4,3% реално. Раст зарада у приватном сектору износио је 4,0% и био је подржан повећањем плата у јавном сектору кроз спроведене мере фискалне релаксације. Такође, допринос расту зарада у овом периоду даје и одлука социо-економског савета, којом се минимална цена рада по радном часу са 130 динара, колико је износила у 2017. години, повећала на 143 динара, почев од јануара 2018. године.

**Као резултат ниских инфлаторних притисака инфлација се од почетка године налази на ниском и стабилном нивоу, и у септембру је наставила да се креће унутар циљаног коридора НБС**. Међугодишња инфлација у септембру 2018. године износила је 2,1%, што је било опредељено, пре свега, повећањем цена поврћа, нафтних деривата, дувана, дрва за огрев и туристичких аранжмана. Потврда ниских инфлаторних притисака, јесте и кретање базне инфлације, која је у септембру износила 1,1%. Очекује се да ће се инфлацијa и до краја 2018. године кретати у границама дозвољеног одступања од циља НБС.

**Раст обима спољнотрговинске размене настављен је и током 2018. године и у првих девет месеци je међугодишње посматрано већи за 2,7 млрд евра**. У периоду јануар–септембар извезено је робе (ф.о.б) за 12,1 млрд евра, а увезено робе (ц.и.ф) за 15,9 млрд евра, што је повећање од 7,7% мг и 12,8% мг, респективно. Оваквом динамиком извозно-увозних активности спољнотрговински дефицит је повећан. Међутим, будући да је то повећање највећим делом опредељено већим потребама привреде за репроматеријалом и инвестиционим добрима, очекује се убрзање извоза у наредном периоду што ће резултирати постепеним смањењем дефицита. Раст извоза робе у овом периоду вођен је извозом основних метала и производа од гуме и пластике. Такође, значајан допринос расту извоза дала је аутомобилска, нафтна и машинска индустрија. Ових пет делатности опредељује око две трећине раста извоза у овом периоду и још једна је потврда значаја СДИ за нашу привреду. Расту увоза највише доприносе интермедијарни и капитални производи, односно посматрано по стандардној међународној трговинској класификацији раст увоза је опредељен појачаним потребама за нафтом, електричним, погонским и индустријским машинама и гвожђем и челиком. Спољнотрговински дефицит у првих девет месеци међугодишње је повећан за 935,6 мил. евра. На раст дефицита с једне стране је утицао интензивирани раст увоза нафте и машина где је дефицит повећан за 400,8 милиона евра, док је с друге стране расту дефицита допринело успоравање извоза пољопривредних производа и електричне опреме.

**Платнобилансна кретања карактерише бржи раст увоза од извоза робе и услуга, што је утицало на раст дефицита текућег рачуна у првих осам месеци на ниво који је за 6,9% виши у односу на исти период претходне године, при чему је и даље у потпуности покривен СДИ**. Дефицит текућег рачуна износио је 1.302,9 мил. евра и повећан је за 84,6 мил. евра у поређењу са истим периодом претходне године. Рачун роба бележи повећање дефицита за 29,9%, док рачун услуга бележи раст суфицита за 14,8%. Истовремено, прилив СДИ стабилно расте и обезбеђује више него потпуну покривеност дефицита текућег рачуна. Такође, дисперзијом СДИ обезбеђена је пожељна распрострањеност по секторима који продукују размењива добра. Нето прилив СДИ у првих осам месеци износио је 1,7 млрд евра и међугодишње је повећан за 3,1%. Очекује се да укупан дефицит текућег рачуна у 2018. години износи око 2,2 млрд евра и да ће задржати прошлогодишње учешће у БДП од 5,2%, уз потпуну покривеност СДИ.

### Макроекономске пројекције за 2019. годину

Економска кретања и изгледи Србије у наредном периоду у великој мери ће зависити од кретања и изгледа у међународном економском окружењу, пре свега, у чланицама евро зоне које су главни партнери Србије у робној размени и инвестицијама.

Међународно окружење

**Према јесењим пројекцијама релевантних међународних институција глобална економска активност ће у 2018. години забележити сличну динамику као и у претходној години**. Иако се првобитно очекивало убрзање раста светске економије, трговинске тензије и с тим у вези предузете мере, геополитичка нестабилност услед нерешених питања у неким од земаља у развоју и раст цена нафте имали су за последицу ревидирање годишњих стопа раста наниже и у развијеним земљама и у земљама у успону. Са друге стране, простор за побољшање изгледа је умањен услед већих трговинских трошкова, споре примене раније предложених реформи, повећаној рестриктивности монетарне политике у неким деловима света и успоравајућег замајца раста. Стагнација глобалног раста од почетка године праћена је растом цена примарних производа, првенствено нафте, метала и житарица, а њихова стабилизација се очекује у средњoрочном периоду. Глобални опоравак у претходном периоду допринео је побољшању тржишта рада кроз раст зарада и запослености, јачању платнобилансних позиција али и проширио простор за изградњу механизама заштите од шокова. Ипак, како су могућности за материјализацију ризика повећане, да би се осигурао снажан раст и глобална експанзија, неопходно је доследно примењивати адекватне политике и спроводити структурне реформе.

**Према октобарским пројекцијама ММФ прогнозиран је глобални раст од 3,7% у 2018. години, што је ревизија наниже за 0,2 п.п. у односу на претходна очекивања**. Идентична стопа раста светске привреде прогнозирана је и за наредне две године. У развијеним економијама раст ће у средњорочном периоду успорити са 2,4% на 1,7%. Истовремено, очекивања за земље у успону су спуштена (за 0,2 п.п. и 0,4 п.п. у 2018. и 2019. години, респективно) али се и даље пројектује убрзање њихове привредне активности, са 4,7% у 2018. на 4,9% у 2020. години. Раст у САД је изнад потенцијалног, услед повољних финансијских услова и фискалног стимулуса, а очекује се да ће америчка привреда у овом периоду расти по просечној годишњој стопи од 2,4%. Евро зона ће у 2018. години забележити повећање привредне активности за 2,0%, док се у средњем року очекује даље успоравање раста, изазвано пре свега неповољним трговинским мерама и следствено нижом спољном тражњом.

**Раст инфлације у 2018. години очекује се како у развијеним економијама тако и у земљама у развоју, што је у највећој мери базирано на очекиваном повећању цена примарних производа.** У развијенијим економијама раст цена ће бити умерен и износиће 2,0% у 2018. и 1,9% у 2019. години. Предвиђање је супротно за земље у успону, где ће раст цена са 5,0% у 2018. убрзати на 5,2% 2019. години. Скок цена примарних производа, услед раста цена енергената и житарица, известан је у 2018. години, док се у наредном периоду очекује смањење и стабилизација. Према октобарским пројекцијама ММФ, очекује се да ће цена нафте у 2018. години износити 69,4 $/барел, што је повећање од 31,4% у односу на 2017. годину, након чега се очекује стабилизација и благо смањење цена током 2019. и 2020. године. Тржиште метала је претрпело велике нестабилности услед царинских мера и санкција САД, као и због неизвесности која је креирана заоштреним трговинским политикама. Процењује се да ће раст цене метала у 2018. години износити 5,3%, при чему ће се цена руде гвожђа смањити за 2,1%, уз блажи наставак пада цене у средњем року. Након што је 2017. године прекинут тренд вишегодишњег пада цена житарица, у 2018. години се очекује раст, а потом и убрзање раста у средњорочном периоду.

**Макроекономски оквир**

**Кретања основних макроекономских агрегатa и индикатора за Републику Србију у периоду 2019–2021. година пројектована су на основу актуелних економских показатеља и изгледа за Републику Србију и међународно окружење, као и на основу процене ефеката планираних мера економске политике.** У обзир су узети и успостављена фискална стабилност и трендна кретања реалног сектора, ојачана екстерна позиција земље и растући прилив СДИ. Поред тога, започете реформе и планирана системска унапређења привредног амбијента идентификујемо као изворе могућег додатног раста. У супротном смеру могу деловати потенцијалне неизвесности креиране турбуленцијама на међународном тржишту роба и капитала. Влада остаје посвећена очувању модела привредног раста који се заснива на инвестицијама и извозу, а који је подржан растом приватне потрошње на реалним и здравим изворима. Доследност у очувању фискалне стабилности спречава генерисање неравнотежа и креирање неизвесности. Мере које се предузимају имају за циљ даље растерећење привреде. Сви реформски процеси подржани су интензивном изградњом транспортне и телекомуникационе инфраструктуре. Ефикасност реализације јавних инвестиција је подигнута, а за средњорочни период је планирано значајно повећање капиталних расхода. Дигитална трансформација и изградња дигиталног екосистема остаје стратешка оријентација Владе. Ефикаснији рад државне администрације, скраћивање административних процедура становништву и привреди са фокусом на дигитализацији образовања убрзаће конвергенцију наше привреде ка развијеним земљама.

За 2019. годину пројектован је реални раст привредне активности од 3,5%. Нешто нижа стопа од овогодишње највећим делом има разлоге у изузетно високо референтној бази пољопривреде која је постављена рекордном производњом у 2018. години. Тиме се од овог сектора очекује благ негативан допринос расту, услед међугодишњег пада који на бази вишегодишњих просека пројектујемо на -6,6%. Остали производни сектори ће у 2019. години остварити повећање креиране БДВ. Услужни сектор ће задржати улогу доминантног носиоца раста са реалном стопом повећања од 3,7%. Укупна индустрија ће убрзати и са растом од 4,7% такође значајно допринети расту. Оваквим кретањима услужног и индустријског сектора биће опредељено око четири петине стопе привредног раста. Убрзање грађевинске активности такође ће дати подршку расту. Очекује се снажније извођење приватних грађевинских радова уз наставак повећања ефикасности реализације јавних пројеката. Посматрано са расходне стране, очекује се наставак позитивног утицаја раста запослености и повољних услова задуживања на приватну потрошњу. Подстакнута и мерама фискалне релаксације ова компонента ће остварити раст од 3,1% и у складу са својим доминантним учешћем у структури БДП дати најзначајнији допринос расту. Треба имати у виду да је раст потрошње базиран на здравим изворима, нижи је од реалног раста БДП и неће генерисати унутрашње и спољне неравнотеже. У 2019. години инвестиције ће бити веће за 5,6%. Инвестиције ће бити друга по значају компонента у погледу позитивног доприноса расту, што је веома важно са становишта његове дугорочне одрживости. Диверзификација СДИ по индустријским и услужним делатностима, подржана значајно већом производњом сектора пољопривреде у 2018. години, резултираће бржим растом извоза (9,5%) од раста увоза (8,2%). Оваква кретања ће резултирати благо позитивним доприносом нето извоза расту БДП, што ће уз побољшане односе размене довести до смањења дефицита текућег рачуна платног биланса на 5,0% БДП. Министарство финансија задржава конзервативан приступ при пројектовању средњорочних макроекономских кретања, првенствено због турбулентних дешавања на међународном тржишту роба и капитала, као и због волатилне природе кретања пољопривредне производње. Привредни раст и добар фискални резултат, са успостављеном фискалном дисциплином и значајно ојачаним кредибилитетом државе Србије код инвеститора, уз повољније услове задуживања на међународном финансијском тржишту, обезбедиће наставак убрзаног темпа смањења учешћа спољног и јавног дуга у БДП

**У наредном периоду очекује се наставак повољних кретања на тржишту рада која ће се пре свега огледати у снажнијем расту просечних зарада и достизању једноцифрене стопе незапослености.** Интензивираним радом инспекцијских служби, након унапређене радне легислативе и донетих мера у правцу пореског растерећења рада, наставиће се смањење броја запослених у сивој зони и њихово превођење у контингент формално запослених. Овим ће услови рада, у погледу права и осигурања радника, бити унапређени, а позитиван ефекат ће се одразити и на приходну страну буџета. На крају средњорочног периода очекује се ефектуирање комплексних реформи образовног система и адекватан одговор на потребе привреде, док ће се активним мерама обука, преквалификација и подршке социјалном предузетништву олакшати доступност радних места социјално рањивим категоријама друштва и тиме додатно обезбедити инклузивност привредног раста. У истом правцу деловаће и ново подизање минималне цене рада, која ће од јануара 2019. године уместо 143 динара по радном часу износити 155,3 динара. Са друге стране, очекује се да ће раст реалних нето зарада у приватном сектору пратити раст продуктивности у привреди и бити бржи него у јавном сектору што ће резултирати смањењем јаза који између њих постоји.

**Пројекција инфлације заснована је на очекиваним кретањима у домаћем и међународном окружењу**. Процењује се да ће се инфлација у средњем року кретати у оквиру граница циља НБС (3 ± 1,5%). Према пројекцији НБС инфлација ће до краја 2018. године остати у границама одступања од дефинисаног циља. Оваква кретања биће настављена и у средњорочном периоду. До краја 2019. године извесно је кретање испод централне вредности циља, са приближавањем централној вредности с почетка године услед ефекта ниске референтне базе. Кретање инфлације у средњем року највећим делом ће бити детерминисано растом агрегатне тражње и постепеним слабљењем дезинфлаторних притисака по основу апрецијације динара у претходном периоду.

**Основне макроекономске претпоставке**

|  |  |  |
| --- | --- | --- |
| Исказано у процентима осим ако није другачије назначено | 2018 | 2019 |
| Стопа реалног раста БДП | 4,2 | 3,5 |
| БДП у текућим тржишним ценама (у млрд РСД) | 5074 | 5424 |
| **Извори раста: процентне промене у сталним ценама** | | |
| Лична потрошња | 3,0 | 3,1 |
| Државна потрошња | 3,5 | 1,9 |
| Инвестиције у фиксни капитал | 9,8 | 5,6 |
| Извоз роба и услуга | 9,2 | 9,5 |
| Увоз роба и услуга | 9,8 | 8,2 |
| **Допринос расту БДП, п.п.** | | |
| Домаћа тражња | 5,2 | 3,4 |
| Инвестициона потрошња | 2,5 | 1,1 |
| Лична потрошња | 2,1 | 2,1 |
| Државна потрошња | 0,6 | 0,3 |
| Нето извоз | -1,0 | 0,1 |
| **Кретање цена** | | |
| Потрошачке цене (годишњи просек) | 2,1 | 2,3 |
| Дефлатор БДП | 2,4 | 3,3 |
| **Кретања у спољном сектору (%БДП)** | | |
| Спољнотрговински биланс роба | -11,3 | -10,9 |
| Спољнотрговински биланс услуга | 2,7 | 2,8 |
| Салдо текућег рачуна | -5,2 | -5,0 |
| Директне инвестиције - нето | 6,2 | 5,7 |
| **Јавне финансије** |  |  |
| Фискални резултат опште државе (% БДП) | 0,6 | -0,5 |

Извор: Министарство финансија

**3. Образложење прихода и примања буџета**

Приходи и примања буџета за 2019. годину утврђена су у следећим износима:

**Приходи и примања буџета Републике Србије за 2019. годину**

|  | Eкономскa класификацијa | Износ у динарима |
| --- | --- | --- |
| УКУПНИ ПРИХОДИ И ПРИМАЊА |  | 1.246.191.337.000 |
| 1. Порески приходи | 71 | 1.059.900.000.000 |
| 1.1. Порез на доходак грађана | 7111 | 61.500.000.000 |
| 1.2. Порез на добит правних лица | 7112 | 108.500.000.000 |
| 1.3. Порез на додату вредност | 7141 | 539.100.000.000 |
| - Порез на додату вредност у земљи |  | 69.800.000.000 |
| - Порез на додату вредност из увоза |  | 466.400.000.000 |
| - Други порези на добра и услуге |  | 2.900.000.000 |
| 1.4. Акцизе | 717 | 291.400.000.000 |
| - Акцизе на деривате нафте |  | 156.000.000.000 |
| - Акцизе на дуванске прерађевине |  | 102.100.000.000 |
| - Акцизa на електричну енергију |  | 17.000.000.000 |
| - Остале акцизе |  | 16.300.000.000 |
| 1.5. Царине | 715 | 47.100.000.000 |
| 1.6. Остали порески приходи | 7145 | 12.300.000.000 |
| 2. Непорески приходи |  | 172.377.057.000 |
| Редовни непорески приходи |  | 80.900.000.000 |
| - Приходи од имовине | 741 | 13.600.000.000 |
| - Таксе | 742 | 15.550.000.000 |
| - Приходи од продаје добара и услуга | 742 | 24.523.087.000 |
| - Новчане казне | 743 | 7.500.000.000 |
| - Oстали редовни непорески приходи | 714,745,73 | 16.950.000.000 |
| - Примања од продаје нефинансијске имовине | 8 | 2.776.913.000 |
| Ванредни непорески приходи |  | 39.500.000.000 |
| - Добит јавних агенција | 741 | 1.600.000.000 |
| - Део добити јавних предузећа и дивиденде буџета | 741, 745 | 15.500.000.000 |
| - Остали ванредни приходи | 745 | 10.000.000.000 |
| - Приход од смањења зарада у јавном сектору | 745 | 12.400.000.000 |
| Непорески приходи индиректних корисника |  | 51.977.057.000 |
| - Трансфери између буџетских корисника на различитом нивоу власти | 733 | 24.036.915.000 |
| - Приходи од продаје добара и услуга | 742 | 27.940.142.000 |
| 3. Донације | 731,732 | 13.914.280.000 |

**Буџетом Републике Србије за 2019. годину, превиђени су укупни приходи и примања у износу од 1.246,2 млрд динара, што представља повећање од 2% у односу на износ предвиђен ревидираном проценом за 2018. годину.**

Пројекција прихода у 2019. години сачињена је на бази:

остварених прихода буџета Републике Србије у периоду јануар – септембар 2018. године и очекиваних прихода буџета до краја 2018. године;

пројекције кретања најважнијих макроекономских показатеља: БДП и његових компоненти, инфлације, девизног курса, кретања спољнотрговинске размене, процене кретања запослености и зарада у 2019. години;

процењених ефеката измена у пореској политици и структурних мера.

Планирани порески приходи износе 1.059,9 млрд динара или 85,1%, док непорески приходи износе 172,4 млрд динара или 13,8% укупних прихода буџета Републике Србије. Остатак чине донације у износу од 13,9 млрд динара што чини 1,1% укупних прихода. У односу на процењени износ прихода за 2018. годину, укупни приходи за 2019. годину су већи за 24,7 млрд динара или 2%, при чему су порески приходи повећани за 52,5 млрд динара или за 5,2%, а непорески приходи су нижи за 31,7 млрд динара или за 15,5%. Појединачно, на страни пореских прихода, већина категорија бележи умерени раст. Динамичнији раст бележи приход од царина које прате пројектовани раст увоза у наредној години. Непорески приходи су умањени за остварење дела једнократних прихода и смањење обавезе уплате по основу умањења зарада у делу јавног сектора.

**Приходи и примања буџета u 2018. и 2019. години (у млрд динара)**

| Приходи буџета | Процена за 2018 | Буџет 2019 | Индекс номиналног раста/пада | Структура прихода 2018, у % | Структура прихода буџет 2019, у % |
| --- | --- | --- | --- | --- | --- |
| Укупно | 1.221,5 | 1.246,2 | 102,0 | 100,0 | 100,0 |
| Порески приходи | 1.007,4 | 1.059,9 | 105,2 | 82,5 | 85,1 |
| Порез на доходак грађана | 58,2 | 61,5 | 105,7 | 4,8 | 4,9 |
| Порез на добит правних лица | 104,3 | 108,5 | 104,0 | 8,5 | 8,7 |
| Порез на додату вредност | 505,0 | 539,1 | 106,8 | 41,3 | 43,3 |
| Акцизе | 285,0 | 291,4 | 102,2 | 23,3 | 23,4 |
| Царине | 42,9 | 47,1 | 109,8 | 3,5 | 3,8 |
| Остали порески приходи | 12,0 | 12,3 | 102,5 | 1,0 | 1,0 |
| Непорески приходи | 204,1 | 172,4 | 84,5 | 16,7 | 13,8 |
| Донације | 10,0 | 13,9 | 139,1 | 0,8 | 1,1 |

**Почетком 2018. године окончан је трогодишњи стенд-бај аранжман са ММФ, чију окосницу је чинио програм фискалне консолидације. Средином године потписан је и одобрен нови аранжман са овом институцијом, Инструмент за координацију политика, у коме је нагласак на очувању постигнуте макроекономске стабилности, с једне стране, и даље спровођење структурних реформи како би се подстакао економски раст.** Спровођење програма консолидације дало је одличне резултате. Јавне финансије су стабилизоване, остварено је трајно побољшање резултата од преко 6% БДП. Јавни дуг је од 2016. године на силазној путањи.

**Захваљујући мерама фискалне консолидације створен је фискални простор који ће у 2019. години бити искоришћен за повећање капиталних инвестиција, укидање кризних мера код пензија и плата, повећање најнижих пензија и повећање плата у јавном сектору, те за смањење пореског оптерећења рада**. Ове мере и њихове фискалне импликације дизајниране су тако да не угрозе стабилност јавних финансија и темпо смањења јавног дуга, а са друге стране да подигну животни стандард становништва, стимулишу приватну потрошњу и убрзају привредни раст.

***Остварени фискални резултати на нивоу опште државе у 2018. години и пројектовани приходи у 2019. години***

**Фискални суфицит опште државе у 2018. години, према најновијим проценама, износиће 0,6% БДП и биће за 1,2% БДП бољи од планираног резултата. Другу годину заредом биће истовремено остварен и укупан и примарни фискални суфицит, који ће износити 2,7% БДП на крају 2018. године.**

**Циљ фискалне политике за 2019. годину је остваривање релативно ниског фискалног дефицита од 0,5% БДП, који омогућава наставак силазне путање дуга, али и коришћење фискалног простора у циљу подршке привредном расту.** Током 2018. године настављен је позитиван тренд у фискалним кретањима. У периоду јануар-септембар остварен је фискални суфицит од 1,5% БДП и примарни фискални суфицит 4,1% БДП. Дуг опште државе на крају трећег квартала смањен је на 56,6% БДП. Кључни допринос бољем резултату, од првобитно планираног у 2018. години даће приходи, док ће на страни расхода највеће одступање од плана наниже бити забележено на расходима за камате.

**Очекивано остварење прихода до краја 2018. године, код одређених категорија прихода, превазилази износе планиране оригиналним буџетом:**

* Деловање повољног макроекономског окружења кроз вишу стопу реалног раста БДП, позитивно су деловали на наплату јавних прихода. Првобитна пројекција привредног раста за 2018. годину ревидирана је навише са 3,5% мг на 4,2% мг, на основу кретања у првој половини године, успостављених трендова кључних варијабли и краткорочних макроекономских индикатора. Већи раст запослености и зарада у приватном сектору одразио се на кретање наплате социјалних доприноса и пореза на доходак.
* Значајно боља наплата пореза на добит. Према подацима Агенције за привредне регистре укупна бруто добит остварена у 2017. години износила је 666,6 млрд динара и већа је у односу на 2016. годину за 24,7%. Динамика уплата током прве половине године, а и уплата по коначном обрачуну пореске обавезе у јуну 2018. године, указала је на то да ће годишњи приход знатно премашити планиране. Наплата пореза на добит премашиће и укупан приход из претходне године.
* Наставак рада на сузбијању сиве економије, у области наплате ПДВ и пореза на зараде, такође позитивно доприноси кретању прихода, мада је тешко стриктно разграничити ефекте стварног раста потрошње (утицај ценовне еластичности и ефекат привредног раста) од оних који су последица промена у обиму сиве економије. Резултати ефикасније наплате и контроле пореских обвезника су евидентни и очекује се да ће тај тренд бити настављен у наредном периоду, с тим што ефекти борбе против сиве економије нису експлицитно укључени у пројекцију јавних прихода. Повећање степена ПДВ наплате у смислу спровођења независних антиевазионих мера у области пореза на додату вредност дало је резултате и у овом сегменту постоји простор за даља побољшања, кроз јачање и модернизацију пореске администрације.
* Знатно је боље остварење ванредних непореских прихода (прихода по основу добити и дивиденди јавних предузећа, емисионе премије итд) у односу на буџет за 2018. годину.

**Повољна макроекономска кретања обезбедиће наставак стабилног раста пореских прихода, а реформом пореске администрације наставиће се борба против сиве економије и пореске евазије. С друге стране, захваљујући мерама фискалне политике у претходном периоду, значајно су смањени издаци за камате и отплате дуга по активираним гаранцијама (непродуктивни расходи) и створен је простор за смањење пореског оптерећења привреде као и повећање других расхода (пензије, плата и капиталних инвестиција) без угрожавања постигнуте фискалне стабилности.**

У 2019. години су предвиђене мере фискалне политике на приходној страни:

1. На приходној страни најзначајнија промена тиче се смањења пореског оптерећења зарада (tax wedge) укидањем доприноса за незапослене на терет послодавца. Ефекти: Губитак прихода опште државе у износу од 12 млрд динара, док ће нето ефекат на фискални резултат износити 9 млрд динара, с обзиром да ће маса плата на нивоу опште државе бити мања за 3 млрд динара.
2. Законом о накнадама требало би да се уреди систем такси и накнада, обезбеђењем законитости и предвидивости. Процењује се да ће негативни ефекат на приходној страни (непорески приходи) износити до 2 млрд динара.

У наредном периоду предвиђено је усвајање измена Закона о порезу на добит правних лица којим би се смањиле обавезе пореских обвезника кроз измене начина амортизације. Ефекти ове мере би требало да се виде тек у 2020. години, с обзиром да би се односили на добит из 2019. године.

**Очекује се наставак позитивних трендова код наплате пореских прихода и током наредне буџетске године.** Повољни макроекономски токови наставиће се и у 2019. години. Кретање зарада у јавном сектору и пензија, као и кретање запослености и зарада у приватном сектору, имаће позитиван утицај на већу наплату пореских прихода буџета. Предвиђено смањење оптерећења зарада, кроз смањење дела доприноса за незапосленост, неће утицати на висину прихода буџета Републике.

**Порез на доходак** пројектован је у износу од 61,5 млрд динара и расте 5,7% у односу на процењени износ у 2018. години. Учешће пореза на доходак у 2019. години износи 4,9% у укупним буџетским приходима и благо расте у односу на претходну годину. Процена наплате овог пореског облика узима у обзир измену висине минималне зараде, планирано повећање зарада у јавном сектору и наставак позитивних трендова на тржишту рада. Порез на зараде пројектован је у износу од 33,8 млрд динара. У 2019. није предвиђено подизање неопорезивог дела зараде, осим за редовно усклађивање са инфлацијом.

Други део укупних пореза на доходак чине остали облици као што су порез на дивиденде, порез на приходе од камата, годишњи порез на доходак, а од 2014. године и порез на приходе од закупа непокретности. Приходи од дивиденди и осталих облика пореза на доходак генерално прате кретање опште економске активности и зарада, али су и под значајним утицајем пословних одлука компанија у вези политике дивиденди и инвестиција.

**Порез на добит** **правних лица** пројектован је у износу од 108,5 мрлд млрд. У укупним приходима буџета овај порески облик чини 8,7%. На кретање овог пореског облика утиче и различити третман одређених категорија при изради рачуноводственог и пореског биланса. Како коначни подаци о профитабилности нису познати током израде пројекција за наредну годину, пројекција наплате пореза на добит за 2019. годину је конзервативна и претпоставља умерен раст профитабилности.

Измене пореске политике у домену пореске амортизације основних средстава неће имати ефекте на приходе током 2019. године.

**Порез на додату вредност** пројектован је у висини од 539,1 млрд динара што представља номинално повећање од 6,8% у односу на износ предвиђен актуелном проценом за 2018. годину. Учешће ПДВ у структури укупних прихода, у 2019. години, умерено расте и износи 43,3%. Укупна домаћа компонента ПДВ процењена је у износу 72,7 млрд динара и чини 13,5% укупног ПДВ, док је ПДВ из увоза пројектован у износу од 466,4 млрд динара или 86,5% укупног ПДВ.

Главна детерминанта кретања ПДВ је домаћа тражња вођена расположивим дохотком становништва. Расположиви доходак зависи од кретања зарада у јавном сектору, пензија, социјалне помоћи, кретања масе зарада у приватном сектору и осталих облика доходака, укључујући и дознаке, као и од нивоа кредитне активности банака. Наплата ПДВ у 2018. биће у нивоу предвиђеним буџетом за 2018. годину. Пројекција ПДВ за 2019. годину заснован је на пројектованом расту масе зарада од око 6% у односу на претходну годину. Бруто наплата ПДВ, са друге стране ће расти по нешто већој стопи од 7,8% због бржег раста других облика дохотка и потрошње као што су: кредитна активност, дознаке, приходи предузетника и паушалних обвезника, туризама, потрошње у транзиту итд. Значајан утицај на кретање нето домаћег ПДВ има ПДВ повраћаји који се из техничког разлога исплаћују са позиције “домаћег ПДВ”. Процењује се да ће укупан ниво повраћаја ПДВ пратити спољнотрговинску активност и да ће расти по нешто споријој стопи него што је то био случај ранијих година.

Резултати ефикасније наплате и контроле пореских обвезника су присутни и очекује се да ће тај тренд бити настављен, с тим што ефекти борбе против сиве економије нису експлицитно укључени у пројекцију наплате ПДВ, услед опрезности. Ризици за остварење пројекције ПДВ у 2019. години се односе на кретање зарада у приватном сектору, општи раст привреде, као и на степен сиве економије, односно ефикасности у њеном даљем смањењу.

**Приходи од акциза** пројектовани су укупном износу од 291,4 млрд динара при чему се на акцизе на нафтне деривате односи 156 млрд динара, акцизе на дуванске производе 102,1 млрд динара, акцизе на кафу и алкохол 16,3 млрд динара, и акцизу на електричну енергију 17 млрд динара. Пројектовани раст прихода од акциза у односу на 2018. годину је 2,2%. Није предвиђена измена акцизне политике и предвиђени раст ових прихода резултат је редовног годишњег усклађивања висине акциза за стопу инфлације у претходној години и предвиђеног кретања цена појединих акцизних производа. Учешће акциза у укупним приходима износи 23,4%.

За 2019. годину приходи од акциза на дуван пројектовани су у складу са акционим планом повећања и усклађивања акцизног оптерећења. У 2019. години за потребе пројекције прихода од акциза, услед опрезности, предвиђен је „природниˮ пад потрошње дуванских производа од око 3%.

Наплата акциза на нафтне деривате у 2018. години биће у складу са буџетским планом. Претпоставка пројекције прихода од акциза на деривате нафте је непромењена потрошња у односу на текућу годину. У овом случају постоји одређени и позитивни и негативни ризик по питању наплате прихода уколико дође до значајнијих промена на тржишту нафтних деривата. Кретање цена нафте не светском тржишту, индиректно преко цена и обима легалне продаје, може да утиче на ниво прихода од акциза.

Приходи од акциза на алкохолна пића и кафу (остале акцизе) су пројектовани у складу са актуелном структуром и обимом потрошње с тим што су тренутни номинални износи акциза усклађени са очекиваном инфлацијом у 2018. години.

Током 2015. године уведена је ад валорем акциза од 7,5% на вредносно изражену потрошњу електричне енергије. За 2019. годину приход од ове категорије акциза планиран је у износу од 17 млрд динара узимајући у обзир тренутни годишњи обим потрошње.

**Приходи од царина** у 2019. години пројектовани су у износу од 47,1 млрд. Главне детерминанте за пројекцију прихода од царина су кретање увоза, промене у структури увоза и девизни курс. У периоду од 2009. до 2014. године приходи од царина су се номинално смањивали сваке године, услед примене Споразума о стабилизацији и придруживању са ЕУ, Споразума о слободној трговини са ЕФТА и Споразума о слободној трговини са Турском, као и постепеног смањивања и укидања појединих царинских стопа. Од 2015. године, када се навршио прелазни период смањивања царинског оптерећења, бележи се номинални раст прихода од царина, у складу са кретањем нивоа и структуре увоза. Може се претпоставити да је и даље присутна промена у самој структури и пореклу увезене робе са подручја са мањим царинским оптерећењем. Приходи од царина у 2019. години пројектовани су у складу са пројекцијом раста увоза, и чине 3,8% укупних прихода.

Остали порески приходи пројектовани су износу 12,3 млрд динара што је више за 0,3 млрд динара у односу на процену прихода у 2018. години. Ову групу чине порези на употребу, држање и ношење добара и чине 1,0% укупних прихода. Ниво ових прихода је релативно стабилан и реакције на кретање економске активности код њих нису у већој мери изражене. Ова група пореских прихода много је важнија на нивоу локалне самоуправе (порез на имовину), док на нивоу републичког буџета највећи део овог прихода чини порез на регистрацију возила.

**Непорески приходи** процењени су у износу од 172,4 млрд динара, укључујући и приходе индиректних буџетских корисника, што представља смањење од 15,5% у односу на процењени износ за 2018. годину. Учешће ове категорије у укупним приходима, у 2019. години, опада и износи 13,8%. Разлози за мање планиране непореске приходе у односу на 2018. годину су искључење свих прихода који се не сматрају структурним тј. трајним, што се понајвише односи на ванредне категорије непореских прихода. Измене у погледу уплате по основу смањења зарада у делу јавног сектора утицаће на смањења прихода по овом основу. Усвајање нове регулативе о накнадама ће такође имати одређени утицај на висину непореских прихода.

Непорески приходи су врло хетерогена категорија са различитим кретањима по појединим облицима. Поједини непорески приходи индексирају се са оствареном инфлацијом у претходној години, остали прате промену у вредности основе на које се примењују и услед тога се коригују пројектованом инфлацијом, док део чине једнократне уплате у буџет (ванредни непорески приходи), итд. Редовни непорески приходи су различите таксе, накнаде, казне, приходи органа и организација и сви остали приходи који се остварују устаљеном динамиком током године, у приближно сличним износима на месечном нивоу уз одређене сезонске варијације. Ванредне непореске приходе чине уплате добити јавних предузећа и агенција, дивиденде буџета, приходи по основу наплаћених потраживања Агенције за осигурање депозита, емисионе премије, итд. Од 2014. значајна ставка ванредних прихода је приход од смањења зарада у јавном сектору који по овом основу уплаћују јавна предузећа и локалне самоуправе. У 2019. години по овом основу пројектује се мањи износ уплата услед измене у висини смањења основице за обрачун зарада у јавним предузећима.

Редовни непорески приходи у 2019. години су, према пројекцији, у нивоу процењеног износа за 2018. годину и износе 80,9 млрд динара. Главни разлог за одсуство раста редовних непореских прихода је предвиђено доношење регулативе о накнадама за коришћење јавних добара, чији је процењени ефекат на висину прихода укључен у пројекцију. При пројекцији за 2019. годину појединачне категорије ове групе прихода индексиране су инфлацијом. Од 2015. године у оквиру ове групе непореских прихода налази се накнада за обавезне резерве нафте, која се плаћа по литру нафтних деривата, а усклађује се по истом принципу као и висина акцизе на нафтне деривате.

При пројекцији ванредних непореских прихода бележи се значајније смањење процене у односу на очекивани износ у 2018. години. При процени ових прихода (дивиденде и уплата добити јавних предузећа и агенција) полази од њиховог структурног нивоа. За 2019. годину предвиђен је ниво у висини од 17,1 млрд динара. Овај принцип не прејудицира да до већих уплата по том основу неће доћи, нити ограничава могуће уплате од стране субјеката који ту обавезу имају. Из пројекције прихода искључен је део прихода по основу премије по основу поновног отварања емисије хартија од вредности.

Средства по основу уштеда од смањења зарада у делу јавног сектора предвиђена су и у 2019. години, али у мањем износу јер су зараде јавних предузећа, на републичком и локалном нивоу, повећане, односно обавеза уплате по основу смањења зарада је преполовљена у односу на 2018. годину. Укупни приходи по овом основу у 2019. години процењују се на 12,4 млрд динара.

Процењени износ прихода индиректних буџетских корисника (школе, факултети, центри за социјални рад, установе културе итд.) износи 52 млрд динара и нешто је смањен у односу на износ из 2018. године.

Очекивани приход по основу донација износи 13,9 млрд динара и у односу на процењен износ за 2018. годину повећан је за 3,9 млрд динара. Учешће овог облика прихода у укупним приходима буџета за 2019. годину износи 1,1%.

1. **Образложење укупних расхода и издатака буџета**

Приликом планирања расхода и издатака за сваког буџетског корисника, пошло се од важеће организационе и функционалне структуре, као и надлежности корисника према Закону о министарствима.

Ограничењима расхода обухваћени су расходи и издаци корисника који се финансирају из буџетских прихода, домаћег и страног пројектног задуживања.

Расходи и издаци приказани по бруто принципу обухватају поред расхода и издатака који се финансирају из општих прихода буџета и оне расходе и издатке које корисници буџетских средстава финансирају из донација, домаћих и међународних кредита, као и прихода које корисници остваре продајом добара и услуга у складу са Законом о буџетском систему и других извора финансирања.

**Табела 4:** Расходи и издаци буџета (у млрд динара)

|  |  |  |  |  |  |
| --- | --- | --- | --- | --- | --- |
| **Расходи буџета** | **Буџет 2018** | **Буџет 2019** | **Индекс** | **Структура расхода буџет 2018, у %** | **Структура расхода буџет 2019, у %** |
| **УКУПНИ ИЗДАЦИ** | **1.206,85** | **1.269,09** | **1,05** | **100,00%** | **100,00%** |
| **Текући расходи** | **1.052,02** | **1.084,02** | **1,03** | **87,17%** | **85,42%** |
| Расходи за запослене | 272,31 | 294,44 | **1,08** | **22,56%** | **23,20%** |
| Расходи за коришћење услуга и роба | 119,67 | 128,02 | **1,07** | **9,92%** | **10,09%** |
| Расходи по основу отплате камата | 117,82 | 103,13 | **0,88** | **9,76%** | **8,13%** |
| Субвенције | 89,35 | 100,29 | **1,12** | **7,40%** | **7,90%** |
| Донације страним владама | 0,01 | 0,12 | **8,17** | **0,00%** | **0,01%** |
| Дотације међународним организацијама | 4,03 | 3,97 | **0,99** | **0,33%** | **0,31%** |
| Трансфери осталим нивоима власти | 79,52 | 86,58 | **1,09** | **6,59%** | **6,82%** |
| Трансфери организацијама за обавезно социјално осигурање | 222,15 | 221,95 | **1,00** | **18,41%** | **17,49%** |
| Социјална заштита из буџета | 114,94 | 113,33 | **0,99** | **9,52%** | **8,93%** |
| Остале дотације и трансфери | 4,15 | 5,03 | **1,21** | **0,34%** | **0,40%** |
| Остали текући расходи | 28,07 | 27,15 | **0,97** | **2,33%** | **2,14%** |
| **Издаци за нефинансијску имовину** | **127,23** | **165,52** | **1,30** | **10,54%** | **13,04%** |
| **Издаци за отплату главнице (у циљу спровођења јавних политика)** | **20,95** | **13,00** | **0,62** | **1,74%** | **1,02%** |
| **Издаци за набавку финансијске имовине (у циљу спровођења јавних политика)** | **6,65** | **6,56** | **0,99** | **0,55%** | **0,52%** |

**Расходи за запослене**

Плате запослених које се обезбеђују у буџету Републике Србије регулисане су Законом о платама у државним органима и јавним службама, Законом о платама државних службеника и намештеника, Законом о привременом уређивању основица за обрачун и исплату плата, односно зарада и других сталних примања код корисника јавних средстава, Законом о буџетском систему и другим посебним законима.

Закон о платама државних службеника и намештеника се не односи на плате изабраних лица у Народној скупштини (народни посланици) и Влади, већ се на њих примењују одредбе Закона о платама у државним органима и јавним службама.

На обрачун и исплату плата запослених у Министарству унутрашњих послова, Безбедносно-информативној агенцији, Министарству одбране, као и за носиоце правосудних функција (судије и тужиоци) примењују се одредбе посебних закона.

На плате запослених који раде на спровођењу контроле у Управи царина, Пореској управи и Управи за спречавање прања новца, поред Закона о платама државних службеника и намештеника, примењују се и посебни прописи (уредбе, правилници, одлуке и др.) којима је регулисан њихов рад.

У 2019. години основица за обрачун и исплату плата судија исплаћиваће се: 70% из извора 01 – Општи приходи и примања буџета, а 30% из прихода остварених по основу наплате судских такси које припадају правосудним органима.

Маса плата, односно зарада, планирана је у складу са Законом о буџетском систему, односно забраном запошљавања, као и на основу основица које су утврђене у складу са Законом о привременом уређивању основица за обрачун и исплату плата, односно зарада и других сталних примања код корисника јавних средстава.

Средства за плате су планирана између осталог и на основу следећих параметара:

* постојећег броја запослених;
* увећања плата у одговарајућем проценту;
* умањења доприноса за осигурање од незапослености на терет послодавца.

У 2019. години планира се увећање плата:

**1. за 9% код следећих буџетских корисника:**

- Министарства унутрашњих послова (осим за државне службенике и намештенике), Безбедносно-информативне агенције и Министарства одбране;

- у установама основног и средњег образовања и ученичког и студентског стандарда;

- код високошколских установа, као и истраживачима (осим истраживача у научно – истраживачкој установи који право на повећање плата остварују у високошколској установи) и помоћном особљу у научно - истраживачкој делатности.

- у установама социјалне заштите.

**2. за 8,5% код следећих буџетских корисника:**

**-** Пореска управа и Управа царина.

**3. за 7% код осталих буџетских корисника.**

Такође, у 2019. години планирано је увећање плата запосленима у здравственим установама осим војноздравствених установа на следећи начин:

* доктор медицине и стоматолог - 10%,
* доктор специјалиста -10%,
* медицински техничар и стоматолошки техничар (виша школа)- 12%,
* медицински техничар (средња школа) -12%,
* остали - 7%.

Као и у претходним годинама, и у буџетској 2019. години, неће се вршити обрачун и исплата поклона у новцу, божићних, годишњих и других врста награда и бонуса, као и других примања из члана 120. став 1. тачка 4. Закона о раду („Службени гласник РС”, бр. 24/05, 61/05, 54/09, 32/13, 75/14 и 13/17-УС), предвиђених посебним и појединачним колективним уговорима, и другим актима, за директне и индиректне кориснике буџетских средстава буџета Републике Србије, локалне власти и кориснике средстава организација за обавезно социјално осигурање, осим јубиларних награда за запослене.

У 2019. години не могу се исплаћивати запосленима код корисника буџетских средстава награде и бонуси који према међународним критеријумима представљају нестандардне, односно нетранспарентне облике награда и бонуса.

**Трансфери осталим нивоима власти планирани** су у укупном износу од 86,6 млрд. динара.

**Трансфери Аутономној покрајини Војводини** - Средства за покриће издатака буџета Аутономне покрајинe Војводине обезбедиће се из дела прихода од пореза на доходак грађана - пореза на зараде, у висини од 18% износа оствареног на територији Аутономне покрајине Војводине, из дела прихода од пореза на добит предузећа, у висини од 42,7% износа оствареног на територији Аутономне покрајине Војводине и трансферима из буџета Републике Србије, и то:

- трансфери за поверене послове у складу са законом којим се утврђују надлежности Аутономне покрајине Војводине;

- наменски трансфери за финансирање расхода за запослене у образовању на територији Аутономне покрајине Војводине у складу са овим законом;

- наменски и ненаменски трансфери јединицама локалне самоуправе са територије Аутономне покрајине Војводине, у складу са Законом о финансирању локалне самоуправе;

- наменски капитални трансфери за пројекте које утврди Влада.

У наредној табели су приказана средства која се из буџета Републике Србије усмеравају буџету Аутономне покрајине Војводине (трансфери за поверене послове, наменски и ненаменски трансфери јединицама локалне самоуправе са територије АП Војводине и др.), као и средства намењена за капиталне издаткe:

|  |  |  |  |  |  | у динарима |
| --- | --- | --- | --- | --- | --- | --- |
| Ред. број | Огран/организација | Функција | Законски основ | Конто | Извор | 2019. год. |
| **ТРАНСФЕРИ ИЗ БУЏЕТА РЕПУБЛИКЕ** | | | |  |  |  | |
| 1 | Министарство финансија | 180 | Закон о финансирању локалне самоуправе (ненаменски трансфер ЈЛС са територије AПВ) | 463 | 01 | 7.705.553.738 |
| 2 | Министарство грађевинарства, саобраћаја и инфраструктуре | 450 | Закон о утврђивању надлежности АП Војводина | 463 | 01 | 15.000.000 |
| 3 |  | 450 | Изградња Жежељeвог моста | 463 | 01 | 300.000.000 |
| 4 | Министарство културе и информисања | 820 | Закон о министарствима („Службени гласник РС”, бр. 44/14, 14/15, 54/15, 96/15 - др. закон и 62/27), Закон о јавном информисању и медијима („Службени гласник РС”, бр. 83/14, 58/15 и 12/16 - аутентично тумачење), Закон о јавним медијским сервисима („Службени гласник РС”, бр. 83/14, 103/15 и 108/16) | 463 | 10 | 1.458.400.000 |
| 5 |  |  | Закључак Владе 05 Број: 69-12771/2016 од 29. децембра 2016. године о проглашењу пројекта под називом Нови Сад 2021 – Европска престоница културе културним пројектом од националног значаја за Републику Србију | 463 | 01 | 338.833.000 |
| 6 |  |  | Споразум између савезне Републике Југославије и Владе Републике Хрватске о сарадњи у области културе и просвете („Службени лист СРЈ-Међународни уговори”, број 12/02) и Протокол о повраћају културних добара из Републике Србије у Републику Хрватску број: 06-00-208/2010-03 од 21. марта 2012. године | 463 | 01 | 2.000.000 |
| 7 |  |  | Закон о култури, Закон о културним добрима, Закон о Матици српској | 463 | 01 | 100.000.000 |
| 8 |  |  | Нови Сад - Омладинска престоница Европе 2019 - ОПЕНС 2019 | 463 | 01 | 40.275.000 |
| 9 |  |  | Наставак реализације пројекта адаптације, реконструкције и доградње зграде Народног позоришта у Суботици | 463 | 01 | 330.000.000 |
| 10 | Министарство просвете, науке и технолошког развоја | 910 | Закон о основама система образовања и васпитања (основно образовање-плате) | 463 | 01 | 18.484.509.000 |
| 11 |  | 910 | Закон о основама система образовања и васпитања (припремни предшколски програм) | 463 | 01 | 570.652.000 |
| 12 |  | 920 | Закон о основама система образовања и васпитања (средње образовање-плате) | 463 | 01 | 7.954.534.000 |
| 13 |  | 960 | Закон о ученичком и студенском стандарду (ученички стандард) | 463 | 01 | 267.356.000 |
| 14 |  | 960 | Закон о ученичком и студентском стандарду (студентски стандард) | 463 | 01 | 336.907.000 |
| 15 |  | 940 | Закон о високом образовању (високо образовање) | 463 | 01 | 6.356.125.000 |
| 16 |  | 910 | Отпремнине за одлазак у пензију запослених у основним школама | 463 | 01 | 69.000.000 |
| 17 |  | 920 | Отпремнине за одлазак у пензију запослених у средњим школама | 463 | 01 | 40.000.000 |
| 18 | Министарство трговине, туризма и телекомуникација | 410 | Закон о утврђивању надлежности АПВ | 463 | 01 | 2.310.000 |
| 19 |  | 460 | Закон о електронским комуникацијама | 463 | 01 | 900.000 |
| 20 | Комесаријат за избеглице и миграције | 070 | Закон о избеглицама, Закон о управљању миграцијама, Национална стратегија за решавање питања избеглица и ИРЛ | 463 | 01 | 150.000.000 |
| 21 | Министарство за рад, запошљавање, борачка и социјална питања | 070 | Закон о социјалној заштити | 463 | 01 | 16.541.000 |
| 22 | Министарство пољопривреде, шумарства и водопривреде | 420 | Споразум чији је предмет оперативно преузимање поверених надлежности сходно Закону о утврђивању надлежности Аутономне Покрајине Војводине | 463 | 01 | 20.000.000 |
| 23 | Министaрство заштите животне средине | 560 | Закон о управљању отпадом | 463 | 01 | 20.432.000 |
| **I** | **СВЕГА (од 1 до 23)** |  |  |  |  | **44.579.327.738** |
| **СРЕДСТВА БУЏЕТА РС КОЈА СЕ УСМЕРАВАЈУ НА ТЕРИТОРИЈУ АПВ** | | | |  |  |  | |
| 24 | Министарство грађевинарства, саобраћаја и инфраструктуре | 450 | Брза саобраћајница Iб реда Нови Сад-Рума | 511 | 01 | 40.000.000 |
| 25 |  |  | Пројекат мађарско - српске железнице | 511 | 01, 11 | 9.700.000.000 |
| 26 |  |  | Извођење дела радова на изградњи аутопута Е-75, деоница: ГП Келебија -петља Суботица Југ | 511 | 01 | 1.400.000.000 |
| 27 | Министарство културе и информисања | 820 | Подршка раду Матице Српске | 481 | 01 | 51.000.000 |
| 28 | Министарство привреде | 410 | Субвенције приватним предузећима за спровођење уговора о додели средстава подстицаја | 454 | 01 | 1.352.768.040 |
| 29 | Управа за извршење кривичних санкција | 340 | Радови на изградњи новог павиљона у КПЗ Сремска Митровица | 511 | 01 | 241.000.000 |
| 30 | Управа царина | 110 | Изградња граничног прелаза Сот | 511 | 01 | 79.500.000 |
| 31 | Републичка дирекција за имовину Републике Србије | 110 | Изградња граничног прелаза Ватин | 511 | 01 | 75.957.000 |
| 32 | Управа за аграрна плаћања | 420 | Средства по основу субвенција за пољопривреду | 451 | 01 | 9.000.000.000 |
| 33 | Републичка дирекција за воде | 630 | Изградња система за наводњавање - прва фаза | 511 | 01, 11 | 362.000.000 |
| 34 | Министарство здравља | 760 | Финансијски кредити ЕИБ-а за реконструкцију Клиничких центара | 424, 464, 465 | 01, 11 | 204.500.000 |
| 35 |  |  | Споразум о зајму IBRD 8830YF (Додатно финансирање за други пројекат развоја здравства Србије) - адаптација два бункера за смештај линеарних акцелератора у Институту за онкологију Војводине | 511 | 11 | 108.400.000 |
| 36 |  |  | Набавка два линеарна акцелератора и једног ЦТ симулатора и остале пратеће опреме у Институту за онкологију Војводине | 512 | 11 | 210.000.000 |
| 37 | Министарство за рад, запошљавање, борачка и социјална питања | 070 | Закон о социјалној заштити | 511 | 01 | 120.000.000 |
| 38 | Министарство просвете, науке и технолошког развоја | 140 | Научно-технолошки парк у Новом Саду | 511 | 01 | 200.000.000 |
| 39 |  | 980 | Изградња образовно-истраживачког центра у Белој Цркви | 511 | 01 | 63.800.000 |
| 40 | Министарство трговине, туризма и телекомуникација | 473 | Подршка раду „Парк Палић” д.о.о. | 451 | 01 | 10.000.000 |
| 41 | Канцеларија за управљање јавним улагањима | 110 | Програм обнове и унапређења објеката јавне намене у јавној својини у области образовања, здравства и социјалне заштите | 511 | 01 | 1.150.000.000 |
| **II** | **СВЕГА (од 24 до 41)** |  |  |  |  | **24.368.925.040** |
|  | **УКУПНО (I+II)** |  |  |  |  | **68.948.252.778** |

**Трансфери осталим нивоима власти (јединицама локалне самоуправе)**

У складу са Законом о финансирању локалне самоуправе утврђен је годишњи износ укупног ненаменског трансфера, који се распоређује јединицама локалне самоуправе, у укупном износу од 33.327.366.000 динара.

**Дотације** **организацијама обавезног социјалног осигурања** утврђене су укупном износу од 217,54 млрд динара.

Трансфери ка Националној служби за запошљавање планирани су у укупном износу од 1,0 млрд динара и то са раздела Министарства финансија у износу од 0,45 млрд динара за подршку Националнoj служби за запошљавање и са раздела Министарства за рад, запошљавање, борачка и социјална питања из Буџетског фонда за професионалну рехабилитацију и подстицање запошљавања особа са инвалидитетом у износу од 0,55 млрд динара.

Трансфери ка Републичком фонду за пензијско и инвалидско осигурање планирани су у укупном износу од 181,4 млрд динара и то са раздела Министарства финансија у износу од 181,14 млрд динара и са раздела Управе за сарадњу с црквама и верским заједницама у износу од 0,26 млрд динара.

Трансфери ка Републичком фонду за здравствено осигурање планирани су у укупном износу од 34,7 млрд динара и то: са раздела Министарства финансија у износу од 25,65 млрд динара од чега због смањене стопе доприноса за здравствено осигурање у износу од 25,45 млрд динара и по основу доприноса за здравствено осигурање за одређена привредна друштва у износу од 0,2 млрд динара; са раздела Министарства здравља у износу од 9,05 млрд динара и то 3,0 млрд динара за накнаду зараде у случају привремене спречености за рад због болести или компликација у вези са одржавањем трудноће, 2,0 млрд динара за здравствену заштиту лица оболелих од ретких болести, 4,0 млрд динара за здравствену заштиту лица која се сматрају осигураницима по члану 22. став 1. Закона о здравственој заштити и 0,05 млрд динара за отпремнине услед очекиваног одлива запослених у здравственим установама.

Трансфери ка Фонду за социјално осигурање војних осигураника су планирани у износу од 0,44 млрд динара са раздела Министарства одбране за накнаду дела трошкова за становање корисницима војних пензија.

Остале дотације организацијама обавезног социјалног осигурања износе 4,41 млрд динара (реконструкција, модернизација, реорганизација, унапређење и доградња клиничких центара, изградња и опремање као и набавка медицинске опреме за потребе здравствених установа).

**Накнаде за социјалну заштиту из буџета**

Нова законска решења у области социјалне политике доприносе испуњавању циљева утврђених Стратегијом подстицања рађања, чиме се недвосмислено потврђује опредељење државе да се подстицајним мерама увећаног родитељског додатка ухвати у коштац са једним од највећих проблема - недовољним бројем новорођене деце. Такође, нова законска решења не представљају само опредељење државе у области социјалне политике, већ су укључујући демографске потребе, истовремено и важан инструмент популационе политике.

**Издаци за нефинансијску имовину** за 2019. годину планирани су у укупном износу од 165,52 млрд динара, што представља значајно повећање у поређењу са 2018. годином. Основни разлог томе је планирани почетак реализације већег броја великих инфраструктурних пројеката, пре свега у области друмског и железничког саобраћаја.

**Списак економских класификација коришћених у припреми Предлога закона о буџету Републике Србије за 2019. годину и образложење садржаја појединих економских класификација.**

| Економска класификација | Назив економске класификације |
| --- | --- |
| 411 | Плате, додаци и накнаде запослених (зараде) |
| 412 | Социјални доприноси на терет послодавца |
| 413 | Накнаде у натури |
| 414 | Социјална давања запосленима |
| 415 | Накнаде трошкова за запослене |
| 416 | Награде запосленима и остали посебни расходи |
| 417 | Посланички додатак |
| 421 | Стални трошкови |
| 422 | Трошкови путовања |
| 423 | Услуге по уговору |
| 424 | Специјализоване услуге |
| 425 | Текуће поправке и одржавање |
| 426 | Материјал |
| 431 | Амортизација некретнина и опреме |
| 432 | Употреба култивисане имовине |
| 435 | Амортизација нематеријалне имовине |
| 441 | Отплата домаћих камата |
| 442 | Отплата страних камата |
| 443 | Отплата камата по гаранцијама |
| 444 | Пратећи трошкови задуживања |
| 451 | Субвенције јавним нефинансијским предузећима и организацијама |
| 452 | Субвенције приватним финансијским институцијама |
| 454 | Субвенције приватним предузећима |
| 462 | Дотације међународним организацијама |
| 463 | Трансфери осталим нивоима власти |
| 464 | Дотације организацијама обавезног социјалног осигурања |
| 465 | Остале дотације и трансфери |
| 472 | Накнаде за социјалну заштиту из буџета |
| 481 | Дотације невладиним организацијама |
| 482 | Порези, обавезне таксе, казне, пенали и камате |
| 483 | Новчане казне и пенали по решењу судова |
| 484 | Накнада штете за повреде или штету насталу услед елементарних непогода или других природних узрока |
| 485 | Накнада штете за повреде или штету нанету од стране државних органа |
| 489 | Расходи који се финансирају из средстава за реализацију Националног инвестиционог плана |
| 499 | Средства резерве |
| 511 | Зграде и грађевински објекти |
| 512 | Машине и опрема |
| 513 | Остале некретнине и опрема |
| 514 | Култивисана имовина |
| 515 | Нематеријална имовина |
| 521 | Робне резерве |
| 522 | Залихе производње |
| 523 | Залихе робе за даљу продају |
| 541 | Земљиште |
| 551 | Нефинансијска имовина која се финансира из средстава за реализацију Националног инвестиционог плана |
| 611 | Отплата главнице домаћим кредиторима |
| 612 | Отплата главнице страним кредиторима |
| 613 | Отплата главнице по гаранцијама |
| 615 | Отплата гаранција по комерцијалним трансакцијама |
| 621 | Набавка домаће финансијске имовине |
| 622 | Набавка стране финансијске имовине |

Обзиром да се у припреми буџета, према Закону о буџетском систему, користе јединствене буџетске класификације, прописане Правилником о стандардном класификационом оквиру и Контном плану за буџетски систем и да се буџет, због могућих одступања у основним параметрима који се користе приликом планирања, припрема на трећем нивоу економских класификација, у циљу разумевања садржаја тих класификација, ближе се образлaжу поједине економске класификације, и то:

**Расходи за запослене**

**411 и 412 - Плате, додаци и накнаде запослених (зараде) и Социјални доприноси на терет послодавца**

На економској класификацији 411 планиране су плате, додаци и накнаде стално запослених, плате приправника, привремено запослених, плате по основу судских пресуда и др.

На економској класификацији 412 планирани су социјални доприноси на терет послодавца (допринос за ПИО, допринос за здравствено осигурање и незапосленост).

**413 - Накнаде у натури**

Накнаде у натури - превоз запослених на посао и са посла - маркица, паркирање и др.

**414 - Социјална давања запосленима**

Социјална давања запосленима садрже конта за исплате накнада које иду на терет фондова (породиљско боловање, боловања преко 30 дана, инвалидност рада другог степена), отпремнине приликом одласка у пензију и помоћ у случају смрти запосленог или члана уже породице, помоћ у медицинском лечењу запосленог или чланова уже породице и др.).

**415 - Накнаде трошкова за запослене**

Накнаде трошкова за запослене на економској класификацији 415 (накнаде трошкова за одвојен живот од породице, накнаде трошкова за превоз на посао и са посла у готовини, накнаде трошкова за смештај изабраних, постављених и именованих лица и др.).

**416 - Награде запосленима и остали посебни расходи**

Награде запосленима - јубиларне награде (зависно од броја година проведених на раду), награде за посебне резултате рада, накнаде члановима комисија.

**417 - Посланички додатак**

Посланички додатак на економској класификацији 417 исплаћује се у складу са Законом о примањима народних посланика у Народној скупштини Републике Србије, а ближе уређена одлукама Административног одбора.

**Коришћење услуга и роба**

**421 - Стални трошкови**

Обухватају следеће трошкове:

- трошкове платног промета и банкарских услуга;

- трошкове услуга комуникација (фиксних и мобилних телефона, телефакса, интернета, услуге поште и доставе и слично);

- трошкове осигурања (имовине, као шо су: зграде, возила и остала дугорочна имовина и осигурање запослених);

- трошкове закупа имовине и пословног простора;

- трошкове енергетских услуга (услуге за електричну енергију и услуге грејања);

- трошкове комуналних услуга (услуге водовода и канализације, услуге редовног одржавања, као што су: заштита имовине, чишћења, одвоз отпада и остале комуналне услуге, као што је накнада за коришћење градског грађевинског земљишта и слично).

**422 - Трошкови путовања**

Средства у оквиру ове економске класификације, обезбеђују се за финансирање трошкова службених путовања у земљи и иностранству, трошкове превоза, смештаја и дневница (исхране) на службеном путу, трошкове превоза у јавном саобраћају по службеном послу, транспортне трошкове службе и сл; у Војсци Србије за трошкове наградног одсуства, накнаде за превоз код коришћења одсуства због приватних послова, одсуства за опоравак, одсуства ради обиласка породице по основу одвојеног живота због премештаја у друго место службовања и сл, ангажовање возила правних и физичких лица ван Војске Србије. Такође, обезбеђују се средства за трошкове путовања ученика који учествују на републичким и међународним такмичењима и остали трошкови транспорта.

**423 - Услуге по уговору**

На овој економској класификацији опредељују се средстава за:

- административне услуге (услуге превођења, секретарске услуге, рачуноводствене услуге и остале административне услуге);

- услуге одржавања рачунара и израде одговарајућих софтвера;

- услуге образовања и усавршавања запослених;

- услуге информисања (штампање билтена, часописа или публикација, услуге информисања јавности и односа са јавношћу - услуге рекламирања, ангажовање продукцијских кућа за медијске услуге радија и телевизије);

- услуге ревизије, адвокатске услуге, правне услуге и остале стручне услуге;

- котизације за семинаре и стручна саветовања, издаци за стручне испите, објављивање тендера и информативних огласа;

- домаћинство и угоститељство (прање, чишћење, угоститељске услуге и репрезентација);

- ангажовање лица по уговору о делу (правно заступање пред домаћим и међународним судовима, вештачења и сл), систематски преглед запослених.

**424 - Специјализоване услуге**

Услуге за потребе реализације значајних пројеката из разних области, које нису стандардно класификоване у контном плану, а појединачно се различито (нестандардно) исказују код буџетских корисника.

У специјализоване услуге се класификују, и то:

- пољопривредне услуге (услуге заштите животиња и биља);

- услуге образовања, културе и спорта;

- медицинске услуге (здравствена заштита по уговору, здравствена заштита по конвенцији, услуге јавног здравства - инспекција и анализа, лабораторијске услуге и остале медицинске услуге);

- услуге одржавања аутопутева, националних паркова и природних површина;

- услуге очувања животне средине, услуге науке и геодетске услуге, као и остале специјализоване услуге.

Преко ове економске класификације реализују се пројекти министарства надлежног за послове науке у складу са Законом о научно-истраживачкој делатности.

**425 - Текуће поправке и одржавањe**

На овој економској класификацији обезбеђују се средства за поправке и одржавање зграда и опреме, намештаја, поправке електричне и електронске опреме, административне опреме, возног парка, остале опреме, као и поправке и одржавање пословног простора (зидарски, столарски, молерски, водоинсталатерски, елетричарски и сл. радови); одржавање опреме за пољопривреду, опреме за очување животне средине и науку, медицинске и лабораторијске опреме, опреме за образовање, спорт и културу, војску, јавну безбедност.

**426 - Материјал**

Под расходима материјала подразумевају се:

- административни материјал (канцеларијски материјал, заштитна или радна одећа и униформе);

Средства исказана на овој економској класификацији, не могу се односити на средства потребна за расходе за радну одећу (одећа и ципеле) и службену одећу, осим у случајевима да је радна одећа прописана. Право на планирање средстава за расходе за радну униформу (одећа и ципеле), службену одећу, униформе и заштитна одела, у складу са Посебним колективним уговором за државне органе имају они државни органи и организације који имају запослене на радним местима са посебним условима рада, и то: послове инспекцијског и другог надзора; послове возача; послове хидролошких и геодетских мерења на терену, авио снимања, руковања фотограметријским инструментима и лабораторије; послове везане за рад на противградним полигонима, радарима и изолованим метеоролошким станицама; лабораторијске и друге сличне послове који се обављају хемикалијама опасним по здравље; послове који су изложени сталној буци високог интензитета која потиче од уређаја који се користе у раду; послове судског и административног извршења; послове архивског манипуланта и архивског депоа; послове достављача, курира и спремачица; послове програмера, оператера и организатора рада на рачунарима; послове физичког обезбеђења, противпожарне заштите, стражара, чувара и портира; послове дактилографа, ложача, перача возила, телефонисте и запослених у бифеу - ресторану; послове запослених у штампарији.

- материјал за образовање и усавршавање запослених (гласила о прописима, стручна литература и сл);

- материјал за саобраћај (издаци за гориво, бензин, дизел гориво, мазиво и остали материјал за превозна средства);

- материјал за домаћинство (производи за чишћење, хигијенски производи);

- материјал за угоститељство (материјал за припремање хране и пиће);

- материјал за пољопривреду (храна за животиње, природна и вештачка ђубрива, семе, биљке и остали материјал за пољопривреду);

- материјал за очување животне средине (за метеоролошка мерења, за истраживање и развој, тестирање ваздуха, тестирање воде, тла и остали материјали за очување животне средине и науку);

- материјали за посебне намене (заставе, пломбе за печатирање, резервни делови, алат и ситан инвентар).

Субвенције

451 - Субвенције јавним нефинансијским предузећима и организацијама

На овој економској класификацији исказују се текуће и капиталне субвенције, и то:

- јавном железничком саобраћају;

- за водопривреду, пољопривреду;

- осталим јавним нефинансијским предузећима и организацијама.

**Остали расходи**

**481 - Дотације невладиним организацијама**

На овој економској класификацији исказују се дотације невладиним организацијама, и то:

- организацијама које пружају помоћ домаћинствима, дотације у натури, Црвеном крсту Србије;

- спортским и омладинским организацијама (спортским савезима);

- етничким заједницама и мањинама;

- верским заједницама;

- осталим удружењима грађана и политичким странкама.

**484 - Накнаде штете за повреде или штету нанету услед елементарних непогода или других природних узрока**

Средства ове апропријације намењена су за измиривање обавеза по основу процене штете

**Издаци за нефинансијску имовину**

**511, 512, 513 и 515 - Зграде и грађевински објекти, Машине и опрема, Остале некретнине и опрема, Нематеријална имовина**

511 - средства у оквиру ове економске класификације обезбеђују се за: куповину зграда и објеката, изградњу зграда и објеката, капитално одржавање зграда и објеката и пројектно планирање (процена изводљивости, израда идејних пројеката и пројектне документације);

512 - саобраћајна опрема (најчешће за аутомобиле, комбије, теренска возила, камионе, тракторе, чамце, бродове хеликоптере, авионе и сл.); административна опрема (намештај и уградна опрема, рачунарска опрема, мреже за рачунарско повезивање, телефонске централе са припадајућим инсталацијама и апаратима, телефони, мобилни телефони, електронска опрема, опрема за домаћинство - уређаји за ресторане и кафе бифее, опрема за образовање и културу, медицинска опрема и опрема за војску и јавну безбедност; књиге у библиотеци, уметничка дела, природне реткости и сл;

513 - 515 - остала основна средства (компјутерски софтвери, уметничка дела, природне реткости, култивисана имовина - стока, вишегодишњи засади, издаци за патенте и технологију, техничку документацију, лиценце, концесије, заштитни знак, индустријска заштитна права, занатска и слична права, остала заштићена права и интелектуална својина, права коришћења имовине у туђем власништву, прикључак на телефонске линије и остала нематеријална права).

**Набавка финансијске имовине**

**621 - Набавка домаће финансијске имовине**

На овој екoномској класификацији исказује се набавка домаћих хартија од вредности, изузев акција, кредити осталим нивоима власти, кредити финансијским институцијама, кредити физичким лицима и домаћинствима, кредити домаћим нефинансијским приватним предузећима, набавка домаћих акција и осталог капитала (учешће капитала у домаћим нефинансијским јавним предузећима и институцијама, учешће капитала у домаћим нефинансијским приватним предузећима и учешће капитала у домаћим пословним банкама).

**III. ОБРАЗЛОЖЕЊЕ ПРЕДЛОГА ПОТРЕБНИХ СРЕДСТАВА ПО КОРИСНИЦИМА БУЏЕТА**

У буџетској процедури Министарство финансија разматра захтеве корисника буџетских средстава садржане у предлозима њихових финансијских планова, који су у складу са Законом о буџетском систему исказани на програмски начин.

Програмски буџет распоређује буџетска средстава према намени. Овако представљени расходи омогућавају лакше праћење ефеката утрошених средстава као и евалуацију да ли се средства троше у складу са циљевима Владе. Такође, програмски буџет oмoгућaвa бoљe упрaвљaњe учинкoм jaвнe упрaвe, вeћу oдгoвoрнoст кoрисникa буџета, успoстaвљaњe снaжниjих вeзa измeђу гoдишњeг буџeтa, утврђивања приоритетних рaсхoдa и издатака и спровођења jaвних пoлитикa, кao и вeћу трaнспaрeнтнoст пoтрoшњe.

У делу Образложење - Програмске информације налазе се образложења програмских структура које су доставили буџетски корисници уз предлоге финансијских планова.

**IV. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се доношење овог закона по хитном поступку, у складу са чланом 167. Пословника Народне скупштине („Службени гласник РС”, број 20/12 - пречишћени текст). У случају да се овај закон не донесе, проузроковале би се штетне последице на рад државних органа и организација обавезног социјалног осигурања. Објективне околности и догађања која су се десила у току законске процедуре за припрему Закона, проузроковале су пролонгирање рокова из буџетског календара у погледу усвајања предлога буџета, посебно имајући у виду договоре између Владе и мисије Међународног монетарног фонда поводом новог програма сарадње „Инструмент за координацију политика” (PCI), који има за циљ одржање макроекономске и финансијске стабилности и остваривање напретка у реализацији плана структурних и институционалних реформи за подстицање бржег и свеобухватног раста, стварања нових радних места и побољшања животног стандарда. Стога, доношење овог закона и предлога одлука по хитном поступку потребно је ради неопходних материјалних и других услова за финансирање рада државних органа и организација на целој територији Републике Србије.

**V. РАЗЛОЗИ ЗА РАНИЈЕ СТУПАЊЕ НА СНАГУ ЗАКОНА**

Предлаже се да овај закон ступи на снагу наредног дана од дана објављивања у „Службеном гласнику Републике Србије”. Нарочито оправдани разлози за раније ступање на снагу овог закона, у смислу члана 196. Устава Републике Србије, састоје се у потреби да се обезбеди несметано функционисање и финансирање државних органа и организација. Стога је ради обезбеђења финансирања остваривања права и дужности Републике утврђених Уставом и законом, потребно да се омогући несметано извршавање расхода, с обзиром да фискална година почиње од 1. јануара 2019. године. У случају да се закон донесе 31. децембра 2018. године, била би доведена у питање редовна динамика извршавања расхода Републике, а тиме и извршавање функција и надлежности Републике. Посебно би било угрожено финансирање пензија, социјалних давања и обезбеђивање средстава за исплату плата у јавним службама и државним органима, тј. од 1. јануара 2019. године, када и почиње буџетска година према Закону о буџетском систему.